ПРОГРАМ „ЖЕНЕ КОЈЕ ПОКРЕЋУ СРБИЈУ” – ПРОГРАМ ФИНАНСИЈСКЕ ПОДРШКЕ РАЗВОЈУ ЖЕНСКОГ ПРЕДУЗЕТНИШТВА У ПРЕРАЂИВАЧКОЈ ДЕЛАТНОСТИ У 2026. ГОДИНИ
Министарство привреде, у сарадњи са Фондом за развој Републике Србије, спроводи овај програм како би се подстакло започињање самосталног пословања и оснивање нових привредних субјеката код жена у прерађивачкој индустрији, као и дала подршка женама за наставак спровођења свог пословања, а тиме подстакао развој сектора малих и средњих предузећа и предузетништва. 

Одлука да се ове године финансијска подршка усмери на жене предузетнице у прерађивачкој индустрији заснива се на стратешком значају овог сектора за раст домаће привреде, повећање извоза и отварање нових радних места.

	Кроз свеобухватну подршку, како кроз износ бесповратних средстава који се додељује и тако и ширину намене улагања, омогућава се предузетницама, како почетницама у пословању, тако и оним који дуже послују на тржишту, да развију и унапреде постојеће производне и пословне капацитете, и тако омогуће стабилност и напредак свог пословања у условима тржишних изазова.
Основне информације о Програму
За спровођење Програма опредељено је укупно 100.000.000,00 динара бесповратних средстава. Преостали износ инвестиционог улагања привредних субјеката финансираће се из сопствених средстава корисника или из кредита Фонда.
Право да се пријаве имају предузетници, микро, мала и средња привредна друштва и задруге који су регистровани у Агенцији за привредне регистре, а чији је оснивач, законски заступник и остали заступник жена.
Врсте подршке
Привредни субјекти који испуне услове могу остварити право на:
· бесповратна средства до 50% вредности улагања, а највише 1.500.000,00 РСД;
· финансирање остатка инвестиције из сопствених средстава или кредита Фонда са роком отплате до 5 година, уз грејс период до једне године и каматну стопу од 2,5% на годишњем нивоу уз остала средства обезбеђења и валутну клаузулу.
Укупна вредност улагања по једном захтеву не може бити мања од 400.000,00 РСД, нити већа од 3.000.000,00 РСД.
Шта може да се финансира
Средства опредељена Програмом намењена су за:

1) куповину машина/опреме/алата, нове рачунарске опреме, софтверске лиценце, као и машинa и опремe за унапређење енергетске ефикасности и еколошких аспеката сопствене производње и доставних возила (укључујући и мопеде на електрични погон), која су у функцији обављања делатности и служе за превоз опреме за рад, сопствених производа, репроматеријала и сировина и других транспортних средстава укључених у процес производње (нових или половних, не старијих од пет година);
2) текуће одржавање и/или адаптацију пословног и/или производног простора до износа од 1.500.000,00 динара од укупних средстава за инвестирање;
3) оперативне трошкове, који могу да учествују највише до 30% у структури укупног улагања за које се потражују средства Програма.
Подршка кроз обуке и саветовање
Оснивачи привредних субјеката, који конкуришу за средства по Програму, могу да се обрате акредитованим регионалним развојним агенцијама како би прошли бесплатну обуку у вези са конкурисањем по Програму, коју пружају наведене агенције. 
Начин пријављивања
Попуњен обједињен захтев за кредит и бесповратна средства (или само за бесповратна средства, ако се користе сопствена средства) са пратећом документацијом предаје се преко Портала Фонда за развој РС који се налази на интернет страници Фонда.
[bookmark: _GoBack]Јавни позив је отворен до утрошка расположивих средстава, а најкасније до 04.09.2026. године.
Комплетна конкурсна документација и све детаљне информације доступне су на интернет странама странe Министарства: https://www.privreda.gov.rs/ и Фонда: https://fondzarazvoj.co.rs/.

